ડૉ. ટેકચંદ વીરાને બાળપણમાં જૈન ધર્મનો કક્કો પણ ખબર નહોતો. આ બાબતે પ્રકાશ પાડતાં ડૉ. ટેકચંદ વીરાએ ‘મિડ-ડે’ને કહ્યું હતું કે ‘મારું બચપણ વડાલામાં વીત્યું છે. એ મહારાષ્ટ્રિયન વિસ્તાર હતો. હું કૅથલિક સ્કૂલમાં ભણતો હતો. એ વખતે વારતહેવારે હું દેરાસરમાં જતો હતો. બાકી મને જૈન ધર્મનો સહેજે પરિચય નહોતો કે કોઈ જાણકારી પણ નહોતી. મને વાંચનનો ખૂબ શોખ હતો. સાયન્સ-ફિક્શન બુકોમાં હું ઓતપ્રોત રહેતો હતો. દુનિયાના પ્રથમ હાર્ટ-ટ્રાન્સપ્લાન્ટ સજ્ર્યન ડૉ. ક્રિશ્ચિયન બર્નાર્ડ અને વૈજ્ઞાનિક આઇન્સ્ટાઇન મારા રોલમૉડલ હતા. સાયન્સ અને ભગવાનમાં માનનારો હું એવિડન્સ-બેઝ્ડ મેડિસિનનો વિદ્યાર્થી ધર્મમાં પણ હંમેશાં તર્કબદ્ધતાનો આગ્રહ રાખતો હતો.’